Загадчыца Гірэйшанскага ФАПа Алена Капуста родам з далёкага Варонежа. Аднак вось ужо амаль сорак гадоў жыве і працуе на Браслаўшчыне, якая стала для яе роднай, а людзі – блізкімі. Алена закончыла Аршанскае медыцынскае вучылішча і па размеркаванні трапіла ў Гірэйшы. Вёска тады была вялікай, толькі дзяцей ва ўзросце да 1 года было каля сарака, а ўсяго на ўчастку, які быў замацаваны за маладым спецыялістам, жыло каля 1 тысячы чалавек. Цяпер жа сітуацыя істотна памянялася. У зоне абслугоўвання медыка 340 чалавек, у асноўным усе пенсіянеры. Вядома ж, яны патрабуюць асаблівай увагі фельчара. Ёсць такія, хто пакутуе на сардэчна-сасудзістыя захворванні, ад павышанага артэрыяльнага ціску. Жыве на ўчастку Алены Мікалаеўны сям’я, якая знаходзіцца ў сацыяльна небяспечным становішчы. Асабліва яе як жанчыну і медыцынскага работніка турбуе праблема п’янства, якое цягне ў бездань многіх маладых людзей, якія застаюцца жыць на вёсцы.